b'\n_START_ARTICLE_\nAvicenna\n_START_SECTION_\nIme\n_START_PARAGRAPH_\nAvicenna je latinska popa\xc4\x8denka arabskega patronima Ibn S\xc4\xabn\xc4\x81, ki pomeni Sinov sin. Avicenna ni bil sin, ampak prapravnuk mo\xc5\xbea z imenom Sina. Njegovo polno ime je bilo Ab\xc5\xab Al\xc4\xab al-\xe1\xb8\xa4usein ibn Abd All\xc4\x81h ibn Al-Hasan ibn Ali ibn S\xc4\xabn\xc4\x81 (\xd8\xa3\xd8\xa8\xd9\x88 \xd8\xb9\xd9\x84\xd9\x8a \xd8\xa7\xd9\x84\xd8\xad\xd8\xb3\xd9\x8a\xd9\x86 \xd8\xa8\xd9\x86 \xd8\xb9\xd8\xa8\xd8\xaf \xd8\xa7\xd9\x84\xd9\x84\xd9\x87 \xd8\xa8\xd9\x86 \xd8\xa7\xd9\x84\xd8\xad\xd8\xb3\xd9\x86 \xd8\xa8\xd9\x86 \xd8\xb9\xd9\x84\xd9\x8a \xd8\xa8\xd9\x86 \xd8\xb3\xd9\x8a\xd9\x86\xd8\xa7).\n_START_SECTION_\nZgodovinsko okolje\n_START_PARAGRAPH_\nIbn Sina je obse\xc5\xbeen korpus del ustvaril v obdobju, znanem kot zlata doba islama, v katerem so se na veliko preu\xc4\x8devali prevodi gr\xc5\xa1ko-rimskih, perzijskih in indijskih besedil. Gr\xc5\xa1ko-rimska (srednje in novoplatonska in aristotelska) besedila, prevedena v Al Kindijevi \xc5\xa1oli, so komentirali, uredili in bistveno dopolnili islamski intelektualci, ki so tudi nadgradili perzijski in indijski matemati\xc4\x8dni sistem, astronomijo, algebro, trigonometrijo in medicino. Samanidska dinastija v vzhodnem delo Perzije, Velikem Horasanu in Centralni Aziji in Bujidska dinastija v zahodnem delu Perzije in Iraku sta ustvarili okolje, primerno za znanstveni in kulturni razcvet. Pod Samanidi je Bagdadu kot prestolnici kulture islamskega sveta konkurirala Buhara._NEWLINE_V tem znanstvenem okolju je cvetel tudi \xc5\xa1tudij Korana in Hadisa. Razvili so se tudi filozofija, islamsko pravo (fiqh) in teologija (kalaam), predvsem po zaslugi Avicenne in njegovih nasprotnikov. Al Razi in Al Farabi sta razvila metodologijo in znanje v medicini in filozofiji. Avicenna je imel dostop do velikih knji\xc5\xbenic v Balhu, Horezmu, Gorganu, Reju, Isfahanu in Hamadanu. Razli\xc4\x8dna besedila pri\xc4\x8dajo, da je Avicenna razpravljal o filozofiji z najve\xc4\x8djimi u\xc4\x8denjaki tistega \xc4\x8dasa. Aruzi Samarkandi opisuje, da se je Avicenna pred odhodom iz Horezma sre\xc4\x8dal s slavnim znanstvenikom in astronomom Al Birunijem, slavnim matematikom Nasr Irakijem, spo\xc5\xa1tovanim filozofom Abu Sahl Masihijem in slavnim zdravnikom Hajr Hamarjem.\n_START_SECTION_\nMladost\n_START_PARAGRAPH_\nRojen je bil okrog leta 980 v vasi A\xc5\xa1ana pri Buhari v sedanjem Uzbekistanu. Buhara je bila prestolnica Samanidske dinastije, ki je vladala v Centralni Aziji in Velikem Horasanu. Mati Setareh je bila iz Buhare, o\xc4\x8de Abdulah, spo\xc5\xa1tovan izmaelski u\xc4\x8denjak in pobiralec davkov pa je bil iz Balha v sedanjem Afganistanu._NEWLINE_Ko je bil star pet let, je za\xc4\x8del brati Koran, in ga z desetimi leti znal na pamet._NEWLINE_Pri indijskem branjevcu Muhmudu Masahiju se je u\xc4\x8dil indijsko aritmetiko, ve\xc4\x8d drugih predmetov pa pri potujo\xc4\x8dem u\xc4\x8denjaku, ki se je pre\xc5\xbeivljal z zdravilstvom in pou\xc4\x8devanjem otrok. Pri sunitskem u\xc4\x8denjaku Ismailu Al Zahidu je \xc5\xa1tudiral islamsko pravo (fikh), in pri nepriljubljenem filozofu Abu Abdulahu Nateliju preu\xc4\x8dil nekaj ob\xc5\xa1irnih filozofskih del kot so Porfirijeve Isagoge, Evklidovi Elementi in Ptolemejev Almagest._NEWLINE_Kot najstnik se je prebijal skozi Aristotelovo Metafiziko, katero je razumel \xc5\xa1ele potem, ko je prebral Al Farabijeve komentarje._NEWLINE_Pri \xc5\xa1estnajstih se je lotil \xc5\xa1tudija medicine in zdravljenja bolnikov in odkril nekaj novih metod zdravljenja. Pri osemnajstih je dosegel polo\xc5\xbeaj kvalificiranega zdravnika in sodeloval pri zdravljenju emirja Nuh Ibn Mansurja iz Samanidske dinastije in ga uspe\xc5\xa1no pozdravil. Emir mu je v zahvalo dovolil uporabo njegove knji\xc5\xbenice, ki je v takratnem \xc4\x8dasu veljala za najbogatej\xc5\xa1o na Vzhodu. Tu je preu\xc4\x8deval dela arabskih, indijskih in perzijskih zdravnikov. Svoje medicinsko znanje je gradil na Hipokratovi humoralni doktrini. O medicini je zapisal: \xc2\xbbMedicina ni tako te\xc5\xbeka in sporna znanost kot sta matematika in metafizika. V njej sem hitro napredoval in postal odli\xc4\x8den zdravnik in za\xc4\x8del zdraviti bolnike z odobrenimi sredstvi\xc2\xab. Njegova zdravni\xc5\xa1ka slava se je hitro raz\xc5\xa1irila. Zdravil je mnogo bolnikov in za to ni zahteval nobenega pla\xc4\x8dila._NEWLINE_O Avicenovi verski pripadnosti obstaja ve\xc4\x8d teorij. Srednjeve\xc5\xa1ki zgodovinar Zahir Al Din Al Bajhaki (umrl 1169) je trdil, je bil Avicena pripadnik Bratov \xc4\x8distosti, medtem ko Dimitrij Gutas, Ai\xc5\xa1a Kan in Jules J. Janssens dokazujejo, da je bil sunitski hanafist. Iranski profesor islamskih \xc5\xa1tudij Hossein Nasr, ki se sklicuje na iranskega pravnega u\xc4\x8denjaka Nurulaha \xc5\xa0u\xc5\xa1tarija, trdi, da je bil zelo verjetno pripadnik \xc5\xa1iitskih dvanajstnikov. Sharaf Khorasani temu nasprotuje in navaja, da je Avicena zavrnil vabilo sunitskega guvernerja, sultana Mahmuda Gazanavija, naj pride na njegov dvor, ker je bil izmaelit.  Podobna nasprotja veljajo tudi za njegovo dru\xc5\xbeino. Nekateri avtorji trdijo, da so bili suniti, sodobnej\xc5\xa1i avtorji pa da so bili \xc5\xa1iiti.\n_START_SECTION_\nZrela leta\n_START_PARAGRAPH_\nAvicenovo prvo imenovanje je bilo \xc5\xbee omenjeno imenovanje za zdravnika emirja Nuha II., katerega je leta 997 ozdravil te\xc5\xbeke bolezni. Ve\xc4\x8d kot zdravni\xc5\xa1ki polo\xc5\xbeaj mu je pomenilo dovoljenje za vstop v samanidsko kraljevo knji\xc5\xbenico, ki je veljala za eno od najbogatej\xc5\xa1ih na Vzhodu. Ko je knji\xc5\xbenica kmalu zatem pogorela, so ga nasprotniki obsodili, da jo je sam po\xc5\xbegal, da nih\xc4\x8de ne bi imel dostopa do virov njegovega znanja. Med slu\xc5\xbebovanjem je pomagal svojemu o\xc4\x8detu pri finan\xc4\x8dnih poslih in \xc5\xa1e vedno na\xc5\xa1el nekaj \xc4\x8dasa za pisanje svojih prvih del._NEWLINE_Pri dvaindvajsetih mu je umrl o\xc4\x8de. Ko je Samanidska dinastija decembra 1004 propadla, je, zgleda, odklonil vabilo Mahmuda Gaznijskega in odpotoval na zahod v Stari Urgen\xc4\x8d v sodobnem Turkmenistanu, kjer mu je vezir kot prijatelj u\xc4\x8denjakov podelil majhno mese\xc4\x8dno \xc5\xa1tipendijo. Zaradi majhnih dohodkov je prepotoval pokrajine od Ni\xc5\xa1apurja in Merva do meje Horasana in iskal zaposlitev, primerno svojim talentom. Pri\xc4\x8dakoval, da bo na\xc5\xa1el zato\xc4\x8di\xc5\xa1\xc4\x8de na dvoru velikodu\xc5\xa1nega tabaristanskega vladarja Kabusa, ki je bil tudi sam pesnik in u\xc4\x8denjak, vendar so Kabusa okrog leta 1012 njegovi uporni\xc5\xa1ki vojaki izstradali do smrti. V tistem \xc4\x8dasu je Avicena te\xc5\xbeko zbolel in se nazadnje v Gorganu ob Kaspijskem jezeru sre\xc4\x8dal s prijateljem, ki je v bli\xc5\xbeini svojega bivali\xc5\xa1\xc4\x8da kupil hi\xc5\xa1o, v kateri je Avicena pou\xc4\x8deval logiko in astronomijo. Za svojega pokrovitelja je napisal ve\xc4\x8d razprav. Med bivanjem v Hirkaniji je za\xc4\x8del pisati Kanon medicine._NEWLINE_Iz Gorgana se je preselil v Raj v bli\xc5\xbeini sodobnega Teherana, kjer je pod regentstvom svoje matere Sejedeh Hatun vladal Mad\xc5\xbe Al Davla, sin zadnjega bavajidskega emirja. Avicena naj bi v Raju napisal pribli\xc5\xbeno trideset kraj\xc5\xa1ih del. Stalni fevdalni spori med vladarjem in regentkinim drugim sinom so ga prisilili, da je zapustil mesto. Po kraj\xc5\xa1em postanku v Kazvinu se je odpravil na jug do Hamadana, kjer je imel sede\xc5\xbe drugi buvajidski emir \xc5\xa0ams Al Davla. V mestu je dobil slu\xc5\xbebo pri gospe iz visoke dru\xc5\xbebe, ko je emir izvedel za njegov prihod pa ga je imenoval za svojega zdravni\xc5\xa1kega spremljevalca in ga bogato obdaril. Kasneje ga je imenoval za vezirja, potem pa ga je z dekretom izgnal iz dr\xc5\xbeave. Avicena ukaza ni izpolnil, ampak se je skril v hi\xc5\xa1o \xc5\xa1ejka Ahmeda Fadela, dokler ni emir ponovno hudo zbolel in mu vrnil prej\xc5\xa1nji polo\xc5\xbeaj. Avicena je tudi v teh nemirnih \xc4\x8dasih \xc5\xa1tudiral in pou\xc4\x8deval. Po emirjevi smrti je izgubil polo\xc5\xbeaj vezirja in se umaknil v lekarnarjevo v hi\xc5\xa1o, kjer je nadaljeval pisanje svojih del.\n_START_SECTION_\nPozna leta in smrt\n_START_PARAGRAPH_\nZadnjih deset ali dvanajst let \xc5\xbeivljenja je pre\xc5\xbeivel kot zdravnik in glavni literarni in znanstveni svetovalec kakujidskega vladarja Mohameda Ibn Rustana Du\xc5\xa1manzijarja, zananega tudi kot Ala Al Davla. Vladarja je spremljal tudi na njegovih \xc5\xa1tevilnih pohodih. V teh letih je za\xc4\x8del zaradi kritik njegovega sloga pisanja preu\xc4\x8devati knji\xc5\xbeevnost in filologijo._NEWLINE_Na pohodu proti Hamadanu je dobil prve te\xc5\xbeke napade kolike. Kasneje so se napadi ponovili, da je komaj pri\xc5\xa1el do Hamadana. Bolezen ga je prisilila, da je odstopil s svojega polo\xc5\xbeaja in se vdal v usodo. Prijatelji so mu svetovali, naj se umiri in za\xc4\x8dne zmerno \xc5\xbeiveti, vendar je nihove nasvete z besedami: \xc2\xbbLjub\xc5\xa1e mi je kratko in \xc5\xa1iroko \xc5\xbeivljenje od dolgega in ozkega\xc2\xab. Na smrtni postelji je svoje premo\xc5\xbeenje zapustil reve\xc5\xbeem, se odrekel nepravi\xc4\x8dnim darilom, osvobodil svoje su\xc5\xbenje in do smrti vsake tri dni prebral cel Koran. Umrl je junija 1037 v 56. letu starosti. Pokopan je v Hamadanu.\n_START_SECTION_\nFilozofija\n_START_PARAGRAPH_\nAvicenna je bil privr\xc5\xbeenec Aristotelovega nauka in si je prizadeval, da bi uskladil Aristotelov in Mohamedov nauk. V njegovih delih so sicer opazni resnicoljubnost, neodvisno razmi\xc5\xa1ljanje, stroga kriti\xc4\x8dnost in vera v \xc4\x8dlove\xc5\xa1ki razum. Tako je zavra\xc4\x8dal astrologijo in islamske dogme. V nasprotju s Koranom je menil, da je svet ve\xc4\x8den, od nikogar ustvarjen in materialen. Vsako telo naj bi se razvilo na temelju skladnosti med obliko in materijo._NEWLINE_Zaradi svobodomiselnosti in zavidanja arabskih sodobnikov je pristal v je\xc4\x8di; ortodoksni muslimani so ga obsodili ateizma in uporni\xc5\xa1tva. V je\xc4\x8di je napisal ve\xc4\x8d filozofskih razprav in delo o zdravstvu z naslovom Cantica canticorum. Iz zapora mu je uspel pobegniti, nato pa je veliko potoval po Perziji, Turkestanu in Mezopotamiji; najve\xc4\x8dji del kasnej\xc5\xa1ega dela je pre\xc5\xbeivel v Isfahanu.\n_START_SECTION_\nDela\n_START_PARAGRAPH_\nZapustil je okoli 300 del, med drugim \xc5\xa1tevilne razprave in dela na podro\xc4\x8dju filozofije, teologije, matematike, astronomije (prevedel je tudi Evklidove spise), fizike, kemije in glasbe. Velja za soutemeljitelja kemije in geologije._NEWLINE_Med vsemi deli so najpomembnej\xc5\xa1a tista na podro\xc4\x8dju medicine, med katerimi je temeljno delo Canon medicinae (arabsko al-Q\xc4\x81n\xc5\xabn f\xc4\xab a\xe1\xb9\xad-\xe1\xb9\xacibb).\n_START_SECTION_\nCanon medicinae\n_START_PARAGRAPH_\nAvicennovo temeljno delo je bila medicinska enciklopedija celotnega znanja medicine v starem veku in je plod izro\xc4\x8dil starogr\xc5\xa1kih, rimskih, indijskih, perzijskih ter arabskih zdravnikov. Temelji predvsem na Hipokratovih in Galenovih naukih ter Aristotelovi filozofiji narave. Na Vzhodu so jo uporabljali kot medicinski u\xc4\x8dbenik pribli\xc5\xbeno \xc5\xa1estnajst stoletij, prav tako pa je predstavljala standard v srednjeve\xc5\xa1ki Evropi. Iz arab\xc5\xa1\xc4\x8dine jo je Geraldo da Cremona v 12. stoletju prevedel v latin\xc5\xa1\xc4\x8dino. Prva tiskana izdaja je bila tiskana leta 1593 v Rimu, hkrati pa je bila tudi prva tiskana medicinska knjiga v arab\xc5\xa1\xc4\x8dini._NEWLINE_Delo je razdeljeno na pet knjig. Prva knjiga obravnava anatomijo, fiziologijo, vzroke za nastanek bolezni ter splo\xc5\xa1no dietetiko, preventivo in zdravljenje. Navkljub temu, da ni seciral trupel, so anatomski opisi solidni; med drugim je pravilno opisoval \xc5\xa1est o\xc4\x8desnih mi\xc5\xa1ic, medtem ko je Realdo Colombo 5 stoletij pozneje opisoval le 5 mi\xc5\xa1ic. Druga knjiga zdravilna sredstva in metode ter splo\xc5\xa1ni nauk o higieni in preventivi. Druga knjiga je bila ve\xc4\x8d stoletij temeljni u\xc4\x8dbenik o higieni pri evropskih zdravnikih. Tretja knjiga obravnava posamezne bolezni in njihovo zdravljenje, v kon\xc4\x8dnih delih tudi prehrano in zdrav na\xc4\x8din \xc5\xbeivljenja. \xc4\x8cetrta knjiga obravnava najpogostej\xc5\xa1e bolezni v tistem \xc4\x8dasu, kjer poudarja pomen vzro\xc4\x8dnih dejavnikov pri nastanku in razvoju bolezni; v zvezi s tem je npr. zapisal, da je telovadba\xc2\xa0\xc2\xbbnajpomembnej\xc5\xa1i pogoj, da se ohrani zdravje\xc2\xab. Velik del \xc4\x8detrte knjige zajema tudi kirur\xc5\xa1ko zdravljenje ran ter zlomov kosti in izpahov, opisani so tudi razli\xc4\x8dni tumorji in gnojni procesi. Peta knjiga zajema navodila za pripravo najpogosteje uporabljenih zdravil ter opise fizikalnih metod zdravljenja, kot so zra\xc4\x8dne, son\xc4\x8dne in vodne kopeli.'